ORDE do 29 de setembro de 2004 pola que se clasifica como de interese cultural a Fundación Bautista Álvarez de Estudos Nacionalistas.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 19/10/2004

Visto o expediente de clasificación da Fundación Bautista Álvarez de Estudos Nacionalistas, con domicilio en Santiago de Compostela.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela o día catorce de xuño de dous mil catro, ante o notario Manuel Julio Reigada Montoto co número de protocolo mil seiscentos cinco, polo partido político Unión do Povo Galego, representado polo seu presidente, Bautista-Goyel Álvarez Domínguez. Esta escritura foi corrixida por outra posterior de data trece de xullo de dous mil catro, outorgada ante o mesmo notario e co número de protocolo mil novecentos corenta e cinco.
3. O obxecto da fundación é, segundo establece o artigo 5 dos seus estatutos:
a) Promover a recuperación de toda aquela documentación, sexa gráfica ou noutro soporte, que se xerou ao longo do século XX e que constitúa elemento de identidade do movemento nacionalista galego, especialmente na segunda metade do século.
b) Ser centro de documentación, consulta e estudo sobre as actividades das organizacións nacionalistas xurdidas fundamentalmente nas décadas dos 60, 70 e 80 do século XX, xa sexan de carácter cultural, estudantil, sindical, ambiental ou político, nas cales a Unión do Povo Galego, ben de xeito directo ou indirecto participou na súa xestación, constitución e/ou organización.
c) Difundir entre os galegos e galegas os estudos sobre a realidade da nación galega e a súa sociedade que contribúan a un mellor coñecemento da realidade da Galiza e do mundo e inflúan para desenvolvermos unha sociedade plenamente democrática. Tamén difundirá a escala internacional a realidade social e política da Galiza como nación.
d) Convocar cursos, xornadas e debates sobre temas relativos ao nacionalismo e ao marxismo nas súas dimensións política, social, cultural e económica.
e) Conservar e xestionar todo o patrimonio político e artístico xerado pola Unión do Povo Galego nas súas actividades como partido político, nomeadamente organizando o arquivo histórico da UPG.
4. O padroado da fundación estará integrado por Bautista Goyel Álvarez Domínguez como presidente, Lois Diéguez Vázquez, Luis Obelleiro Piñón, Paulo Simón Carril Vázquez, Antón Sánchez Rivero, Anxo Ansede Estraviz, Xosé Carlos Solla Lago, Xosé Luís Salvadores Cobas, Roberto Vilameá Ponte, María Pilar García Negro, Francisco Rodríguez Sánchez, Xosé Díaz Díaz, Xesús Seixo Fernández, Xosé Ramón Hermida Meilán, Xoán Xosé Costa Casas, Carlos Manuel Callón Torres, Rubén Cela Díaz, María do Carme García Negro, Fermín Paz Lamigueiro, Marta Dacosta Alonso, Xurxo Álvarez Pérez, e Xoán Carlos Garrido Couceiro como vogais.
5. A comisión integrada polos secretarios xerais de todas as consellerías eleva a conselleiro da Presidencia, Relacións Institucionais e Administración Pública proposta de clasificación como de interese cultural da Fundación Bautista Álvarez de Estudos Nacionalistas, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura, Comunicación Social e Turismo.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a súa adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 28 de setembro de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese cultural a Fundación Bautista Álvarez de Estudos Nacionalistas, adscribíndoa á Consellería de Cultura, Comunicación Social e Turismo, que exercerá plenamente o protectorado sobre ela.
Santiago de Compostela, 29 de setembro de 2004.
Jaime Pita Varela
Conselleiro da Presidencia, Relacións
Institucionais e Administración Pública